次主簿叔雪韻
作者：楊萬里
朝代：宋

paragraphs: 向來一雪亦草草，天知詩人眼未飽。
相傳南風爲雪骨，此言未試吾不曉。
昨日忽驚冬作春，暖氣吹人軟欲倒。
惟餘桃李未著花，便恐蟄蟲偷出窖。
南風未了却北風，一夜吹翻青玉昊。
今晨冷傍筆管生，似妬吟邊事幽討。
司寒作意欲再雪，凍雀求哀不容禱。
令人還憶柳柳州，解道千山絕飛鳥。
誰教愛雪却嫌寒，歡喜十分九煩惱。
詩人凍死不足憐，凍死猶應談雪好。
寄聲滕六何似休，浄盡將雲爲儂掃。